DA Den Europæiske Unions Tidende C 280/4

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 280/04)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»LENTICCHIA DI ALTAMURA«

EU-nr.: PGI-IT-02204 — 17.11.2016

BOB ( ) BGB ( X )

1. Betegnelse

»Lenticchia di Altamura«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Lenticchia di Altamura« henviser udelukkende til tørrede linser af sorterne Laird og Eston, som tilhører arten: Lens esculenta Moench (synonymer: Ervum lens. L., Lens culinaris Medic.).

På forbrugstidspunktet skal »Lenticchia di Altamura« have følgende egenskaber:

Form: runde og flade

Størrelse: en diameter på 3-4,9 mm for Eston og 5-7 mm for Laird

Farve: forskellige nuancer af grøn og brun

Gennemsnitsvægt pr. 100 linsefrø: fra mindst 2,8 g til højst 3,6 g for Eston og fra mindst 5,7 g til højst 6,5 g for Laird

De tørrede linsers vandindhold på markedsføringstidspunktet: ≤ 13 %

Proteinindhold > 23 %

Jern: > 6 mg/100 g produkt

De tørrede bælgfrugter må ikke have afvigelser i hverken farve eller udseende, som kan påvirke disse egenskaber. Den højst tilladte tolerance er 1,5 % for linser, som er flækkede, plettede, angrebet af snudebiller eller har en afvigende farve. Med hensyn til størrelsen tillades en afvigelse på højst 1,5 % af det tørrede produkt.

Produktet skal være egnet til konsum ved markedsføringen.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Såning, dyrkning, høst og desinfektion (som skal foretages inden for et døgn efter høsten for at bekæmpe snudebillens angreb) skal foregå inden for det område, der er defineret i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

»Lenticchia di Altamura« skal sælges til konsum i pakker af højst 10 kg i overensstemmelse med gældende lovgivning for at bevare produktets sundhedsmæssige og organoleptiske egenskaber.

Kun ved engrossalg kan produktet sælges i store sække af højst 30 hkg eller i poser af højst 25 kg til konsum.

3.6. Særlige regler for mærkning af det produkt, som betegnelsen henviser til

Foruden det grafiske EU-symbol for BGB og de lovbestemte oplysninger er det obligatorisk, at følgende yderligere oplysninger er angivet på mærkningen med tydelige og læsbare trykte bogstaver: produktions- eller emballeringsvirksomhedens navn, firmabetegnelse og adresse. Det er tilladt at bruge private forhandlermærker, så længe de ikke vildleder forbrugeren og er tilladte i henhold til gældende lovgivning.

Logoet skal også fremgå tydeligt af mærkningen.

Logo

Logoet for BGB »Lenticchia di Altamura« består af 19 stiliserede linser, der med deres forskellig størrelse og placering repræsenterer størrelsen og beliggenheden af de kommuner, der findes i produktionsområdet. Logoet er placeret over teksten »Lenticchia di Altamura IGP« [BGB], som er fordelt på tre linjer, således at ordet Altamura er fremhævet på den midterste linje. Skriften og de stiliserede linser fremstår på en rund, hvid baggrund uden kant, der mindst skal være 25 mm.

Fonten er Pluto bold, og farven på de stiliserede linser og skriften er Pantone 582.

Farvekoder:

Linser og skrift: Pantone 582

C = 25, M = 9, Y = 100, K = 39

R = 142, G = 140, B = 19

HEX/HTML 8E8C13

Så længe den tilrådede minimumsstørrelse respekteres, kan logoet tilpasses til forskellig brug, og det kan om nødvendigt også trykkes i sort og hvid.

4. Kort angivelse af det geografiske områdes afgrænsning

Produktionsområdet for »Lenticchia di Altamura IGP« omfatter følgende kommuners administrative område: Altamura, Ruvo di Puglia, Corato, Minervino Murge, Andria, Spinazzola, Poggiorsini, Gravina in Puglia, Cassano delle Murge, Santeramo in Colle, Montemilone, Palazzo San Gervasio, Genzano di Lucania, Irsina, Tricarico, Matera, Banzi, Forenza og Tolve.

5. Tilknytning til det afgrænsede geografiske område

Produktionsområdet for Lenticchia di Altamura omfatter området Altamura og naboområdet Murgia Barese og det tilstødende område Fossa Bradanica (eller Fossa Pre-Murgiana). Det er kendetegnet ved et middelhavsklima med milde vintre og varme, tørre somre. Nedbøren er på ca. 604 mm om året med mindst regn i juli og mest i november og december. Den gennemsnitlige månedlige temperatur i området viser, at januar er den koldeste måned med temperaturer, der kan falde til under nul grader, og at juli og august er de varmeste måneder med temperaturer op til 40 °C. Gennemsnitstemperaturen over et år er ca. 15 °C.

Jorden er generelt dyb og middelhård med en god struktur og snarere til den lerede side. Den er rig på organisk materiale og kvælstof og har et højt kalkindhold med en pH-værdi på 7,6-8.

Årsagssammenhængen mellem Lenticchia di Altamura og produktionsområdet bygger på områdets geografiske afgrænsning, som resulterer i et minimumsindhold af protein og jern, som er højere end i andre linser af samme sort, som findes på markedet.

Det er en kendt sag, at indholdet af protein i linser svinger meget og afhænger af mængden af kvælstof, som planten kan optage. Mængden af kvælstof afhænger af tilstedeværelsen af kvælstofbindende symbionter af slægten Rhizobium, som kan inficere bælgplantens rødder med efterfølgende dannelse af rodknolde, der hvor kvælstofbindingen finder sted. Kvælstofbindingen finder ikke sted under 9 °C, lige som bakterierne vanskeligt trives ved en pH-værdi under 5,6 eller over 8,0. Jorden i det pågældende geografiske område, hvor Lenticchia di Altamura produceres, har en pH-værdi på 7,6-8 og en gennemsnitstemperatur på 15 °C. Disse forhold fremmer bakteriens udbredelse i rødderne, udviklingen af rodknolde og et symbiotisk forhold samt den kvælstofbinding, der følger af symbiosen, og som giver Lenticchia di Altamura et højt proteinindhold. Dette har gennem århundrede betydet, at lokalbefolkningen har kunnet erstatte kød med linser og alligevel har kunnet få dækket sit proteinbehov. Maden i middelhavsområdet, som i dag er verdenskendt, er netop karakteriseret ved et højt proteinindhold, som stammer fra planter snarere end fra kød.

Kalkholdige jorde som dem, der findes i produktionsområdet for Lenticchia di Altamura, er generelt rige på jern, hvis opløselighed i jorden er knyttet til forskellige faktorer, hvoraf den vigtigste er pH-værdien. I jorde med høj pH-værdi på 8-10 har kalken tendens til at binde sig til jernet i uopløselige forbindelser, som ikke er tilgængelige for planterne. Jorderne i produktionsområdet for Lenticchia di Altamura har en pH-værdi på 7,6-8, hvilket betyder, at planterne Lenticchia di Altamura har adgang til jern opløst i vand. Mængden af dette vigtige mikronæringsstof i Lenticchia di Altamura er derfor højere end i andre planter af samme art, som dyrkes uden for området. Jern fremmer produktionen af hæmoglobin og røde blodlegemer. Derved sikres det, at kroppens celler tilføres tilstrækkelig ilt, hvilket igen fremmer energien og en velafbalanceret udvikling. Jern stimulerer leverens, miltens, nyrernes og knoglemarvens funktion. Jern er også vital for neurotransmittere, såsom serotonin og dopamin, det øger modstandsdygtigheden over for sygdomme, virker godt mod stres og er meget vigtig for at bevare et godt immunforsvar.

»Lenticchia di Altamura« har i mange år haft et godt ry i Italien, hvilket har ført til øget salg.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

Den konsoliderede udgave af varespecifikationen kan ses på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til det italienske landbrugsfødevare- og skovministeriums hjemmeside (www.politicheagricole.it) og klikke på »Prodotti DOP IGP« (øverst til højre), derefter på »Prodotti DOP IGP STG« (i venstre side) og til sidst på »Disciplinari di Produzione all’esame dell'UE«.

(1) EUT L 343 af 14.12.2012, s. 1.